През зимата на 1799 г. Наполеон започва осъществяването на повторна кампания на Апенинския п-ов, чиято цел е изтласкването на австрийските сили, възобновили контрола си над Италия по времето на Египетската експедиция. Той отново залага на тактиката на бързото придвижване, на мигновения и неочакван удар, на едновременното действие на няколко фронта, координирано от един гъвкав и грамотен щабен център. Участието на Жан Лан е от съществено значение за крайния успех. Начело на авангарда отхвърлящ предните австрийски постове, Лан преодолява алпийския проход Сан Бернар и първи навлиза в Падания. След сраженията при Аоста и Форт Бард, командваният от него корпус се сблъсква при Монтебело с три дивизии на генерал От и ги разгромява напълно, въпреки неколкократното числено превъзходство на австрийците. Тук ясно проличава огромния талант на Лан в прякото тактическо водене на бойните действия, без предварително разработен план и при неблагоприятно съотношение на силите. В решителното сражение при Маренго командваната от Лан дивизия влиза като резерв, в опит да се уплътни позицията на дясното крило, под началството на генерал Виктор. Именно натам е насочен най-силният натиск на австрийците, опитващи се да излязат във фланг и тил на френската армия. След упорита няколкочасова отбрана и под масирания обстрел на австрийската артилерия, корпусът на Лан, претърпял огромни загуби, започва организирано отстъпление от бойното поле. Спечеленото време обаче се оказва достатъчно за постигането на обрат в наглед изгубеното сражение. Пристигналата в последния момент дивизия на генерал Дезе изненадва напълно командващия австрийската армия генерал Мелас и прегрупираните сили на французите ѝ нанасят съкрушителен удар, който води и докрай на военните действия. Заради огромния си принос за крайния успех на кампанията, през 1808 г. Жан Лан е почетен с титлата херцог Монтебело.